CELEX: 32021D0001
Language: hu
Date: 2020-12-17 00:00:00
Title: A Tanács (EU) 2021/1 határozata (2020. december 17.) az Európai Unió által a Nagy-Britannia és Észak-Írország Egyesült Királyságának az Európai Unióból és az Európai Atomenergia-közösségből történő kilépéséről szóló megállapodással létrehozott vegyes bizottságban a mezőgazdasági támogatások tekintetében képviselendő álláspontról

2021.1.6.   
               
               
                  HU
               
               
                  Az Európai Unió Hivatalos Lapja
               
               
                  L 2/1
               
            
         A TANÁCS (EU) 2021/1 HATÁROZATA
         (2020. december 17.)
         az Európai Unió által a Nagy-Britannia és Észak-Írország Egyesült Királyságának az Európai Unióból és az Európai Atomenergia-közösségből történő kilépéséről szóló megállapodással létrehozott vegyes bizottságban a mezőgazdasági támogatások tekintetében képviselendő álláspontról
         AZ EURÓPAI UNIÓ TANÁCSA,
         tekintettel az Európai Unióról szóló szerződésre és különösen annak 50. cikke (2) bekezdésére,
         tekintettel az Európai Unió működéséről szóló szerződésre és különösen annak 218. cikke (9) bekezdésére,
         tekintettel az Európai Bizottság javaslatára,
         mivel:
         
                     (1)
                  
                  
                     A Nagy-Britannia és Észak-Írország Egyesült Királyságának az Európai Unióból és az Európai Atomenergia-közösségből történő kilépéséről szóló megállapodást (a továbbiakban: a kilépésről rendelkező megállapodás) az Unió a 2020. január 30-i (EU) 2020/135 tanácsi határozat (1) révén megkötötte, és a megállapodás 2020. február 1-jén hatályba lépett.
                  
               
                     (2)
                  
                  
                     A kilépésről rendelkező megállapodás 166. cikke felhatalmazza a kilépésről rendelkező megállapodás 164. cikkével létrehozott vegyes bizottságot (a továbbiakban: a vegyes bizottság) arra, hogy határozatokat fogadjon el minden olyan kérdésben, amelyek tekintetében a kilépésről rendelkező megállapodás ezt lehetővé teszi. Az Írországról/Észak-Írországról szóló jegyzőkönyv (a továbbiakban: a jegyzőkönyv) a kilépésről rendelkező megállapodás szerves részét képezi.
                  
               
                     (3)
                  
                  
                     A jegyzőkönyv 10. cikkének (1) bekezdése alapján az Egyesült Királyságnak a mezőgazdasági termékek észak-írországi előállítását és kereskedelmét támogató intézkedéseire – beleértve a halászati és akvakultúra-termékek támogatását is – a jegyzőkönyv 5. mellékletében felsorolt uniós állami támogatási szabályok alkalmazandók, amennyiben ezen intézkedések érintik az Észak-Írország és az Unió közötti említett kereskedelmet. A jegyzőkönyv 10. cikkének (2) bekezdése ugyanakkor a támogatás meghatározott teljes éves maximális szintjéig mentességet biztosít az uniós jog alkalmazása alól, feltéve, hogy a mentességet kapott támogatás meghatározott minimális százalékos aránya megfelel a WTO mezőgazdasági megállapodásának 2. mellékletében foglalt rendelkezéseknek.
                  
               
                     (4)
                  
                  
                     A támogatás teljes éves maximális szintjét és a minimális százalékos arányt a jegyzőkönyv 6. mellékletben meghatározott szempontok figyelembevételével kell meghatározni.
                  
               
                     (5)
                  
                  
                     A halászati és akvakultúra-termékektől eltérő mezőgazdasági termékekre vonatkozó támogatás teljes éves maximális szintjének kiszámítása céljából figyelembe vették a hatályos többéves pénzügyi keret (a továbbiakban: a 2014-2020-as többéves pénzügyi keret) részeként a közös agrárpolitika (KAP) keretében Észak-Írországban felmerült és tervezett átlagos kiadásokat.
                  
               
                     (6)
                  
                  
                     A minimális százalékos arány meghatározása céljából figyelembe vették a WTO mezőgazdasági megállapodásának 2. mellékletében foglalt rendelkezéseknek megfelelő uniós támogatás átlagos arányát, az Unió által a WTO-nak az elmúlt öt évben, azaz azon időszakban küldött összes támogatási értesítés alapján, amelyben a 2014-2020-as többéves pénzügyi kereten belül értesítéseket küldtek a WTO-nak.
                  
               
                     (7)
                  
                  
                     A mezőgazdasági ágazatban nyújtott támogatásokra vonatkozó teljes éves maximális szintet ezért 429 millió EUR-ban kell meghatározni.
                  
               
                     (8)
                  
                  
                     A halászati és akvakultúra-termékek esetében a támogatás maximális szintjét – a 2014-2020-as többéves pénzügyi keret alá tartozó átlagos kiadások alapján – ötéves időszakra vonatkozóan 19,5 millió EUR-ban kell meghatározni, legfeljebb 4,5 millió EUR éves felső határral.
                  
               
                     (9)
                  
                  
                     Az olyan helyzetek elkerülése érdekében, amelyekben a mentesített támogatást olyan műveletek finanszírozására használják fel, amelyek egyébként nem jogosultak támogatásra a halászati ágazatban, a vegyes bizottsági határozatnak tükröznie kell, hogy bizonyos, az uniós jogban meghatározott műveletek nem jogosultak támogatásra.
                  
               
                     (10)
                  
                  
                     Helyénvaló meghatározni az Unió által a vegyes bizottságban képviselendő álláspontot,
                  
               ELFOGADTA EZT A HATÁROZATOT:
         
            1. cikk
            Az Unió által a kilépésről rendelkező megállapodás 164. cikkével létrehozott vegyes bizottságban a mezőgazdasági támogatások tekintetében képviselendő álláspontnak a vegyes bizottság e határozathoz csatolt határozattervezetén kell alapulnia.
         
         
            2. cikk
            A vegyes bizottság határozatát az Európai Unió Hivatalos Lapjában ki kell hirdetni.
         
         
            3. cikk
            Ez a határozat az elfogadásának napján lép hatályba.
         
         
            Kelt Brüsszelben, 2020. december 17-én.
            
               
                  a Tanács részéről
               
               
                  az elnök
               
               S. SCHULZE
            
         
         
            (1)  A Tanács (EU) 2020/135 határozata (2020. január 30.) a Nagy-Britannia és Észak-Írország Egyesült Királyságának az Európai Unióból és az Európai Atomenergia-közösségből történő kilépéséről szóló megállapodás megkötéséről (HL L 29., 2020.1.31., 1. o.).
      
      
         
            TERVEZET
            A NAGY-BRITANNIA ÉS ÉSZAK-ÍRORSZÁG EGYESÜLT KIRÁLYSÁGÁNAK AZ EURÓPAI UNIÓBÓL ÉS AZ EURÓPAI ATOMENERGIA-KÖZÖSSÉGBŐL TÖRTÉNŐ KILÉPÉSÉRŐL SZÓLÓ MEGÁLLAPODÁSSAL LÉTREHOZOTT VEGYES BIZOTTSÁG …/2020 HATÁROZATA
            (…)
            a Nagy-Britannia és Észak-Írország Egyesült Királyságának az Európai Unióból és az Európai Atomenergia-közösségből történő kilépéséről szóló megállapodáshoz csatolt, Írországról/Észak-Írországról szóló jegyzőkönyv 10. cikkének (2) bekezdésében említett teljes éves maximális mentesített támogatási szint és a minimális százalékos arány kezdeti mértékének meghatározásáról
            A VEGYES BIZOTTSÁG
            tekintettel a Nagy-Britannia és Észak-Írország Egyesült Királyságának az Európai Unióból és az Európai Atomenergia-közösségből történő kilépéséről szóló megállapodáshoz csatolt, Írországról/Észak-Írországról szóló jegyzőkönyvre és különösen annak 10. cikke (2) bekezdésére és 6. mellékletére,
            A KÖVETKEZŐKÉPPEN HATÁROZOTT:
            
               1.cikk
               A halászati és akvakultúra-termékektől eltérő mezőgazdasági termékekre vonatkozó támogatás teljes éves szintje
               
                  (1)   A halászati és akvakultúra-termékektől eltérő mezőgazdasági termékek esetében az Írországról/Észak-Írországról szóló jegyzőkönyv 10. cikke (2) bekezdésében említett teljes éves maximális mentesített támogatási szint kezdeti mértéke 382,2 millió GBP (1).
               
               
                  (2)   Az Egyesült Királyság az (1) bekezdésben említett teljes éves maximális mentesített támogatási szintet egy adott évben legfeljebb további 25,03 millió GBP összegre növelheti a mentesített támogatás teljes éves maximális szintjének azon részével, amelyet az előző naptári évben nem használtak fel.
               
               
                  (3)   Az (1) bekezdésben említett teljes éves maximális mentesített támogatási szintet egy adott évre vonatkozóan 6,8 millió GBP összeggel meg kell növelni:
                  
                              a)
                           
                           
                              amennyiben az adott évben az Európai Unió Írországra kiterjedő intézkedéseket hozott az 1308/2013/EU rendelet (2) II. része I. címének I. fejezete vagy 219., 220. vagy 221. cikke alapján; vagy
                           
                        
                              b)
                           
                           
                              a következők okán:
                              
                                          i.
                                       
                                       
                                          állatbetegség;
                                       
                                    
                                          ii.
                                       
                                       
                                          a piacot jelentősen megzavaró vagy a piac megzavarásával fenyegető esemény vagy körülmény, amennyiben ez a helyzet vagy e helyzetnek a piacra gyakorolt hatásai valószínűleg fennmaradnak vagy tovább romlanak;
                                       
                                    
                                          iii.
                                       
                                       
                                          olyan súlyos piaci zavar helyzete, amely közvetlenül népegészségügyi, állat- vagy növényegészségügyi és betegségekkel kapcsolatos kockázatok miatt bekövetkező fogyasztói bizalomvesztésre vezethető vissza; vagy
                                       
                                    
                                          iv.
                                       
                                       
                                          természeti katasztrófa, amely Észak-Írország területét érinti, és nem egyformán érinti az egész Ír-szigetet.
                                       
                                    A b) pont csak akkor alkalmazandó, ha az Egyesült Királyság legalább 10 nappal a teljes éves megnövelt támogatási szint igénybevétele előtt tájékoztatta erről az Európai Uniót.
                           
                        
            
            
               2.cikk
               A halászati és akvakultúra-termékekre vonatkozó támogatás teljes éves szintje
               
                  (1)   A halászati és akvakultúra-termékek esetében az Írországról/Észak-Írországról szóló jegyzőkönyv 10. cikkének (2) bekezdésében említett teljes éves maximális mentesített támogatási szint kezdeti mértéke 16,93 millió GBP az e határozat hatálybalépését követő első öt évben, valamint bármely azt követő ötéves időszakban. E termékek esetében azonban a mentesített támogatás teljes éves szintje egyetlen évben sem haladhatja meg a 4,01 millió GBP-t.
               
               
                  (2)   A következő műveletek nem jogosultak finanszírozásra az (1) bekezdésben említett összegekből:
                  
                              a)
                           
                           
                              egy hajó halászati kapacitását növelő műveletek vagy egy hajó halfelderítő képességét növelő berendezések;
                           
                        
                              b)
                           
                           
                              új halászhajók építése vagy halászhajók behozatala;
                           
                        
                              c)
                           
                           
                              halászati tevékenységek végleges beszüntetése;
                           
                        
                              d)
                           
                           
                              halászati tevékenységek ideiglenes szüneteltetése, kivéve, ha az a következők valamelyikéhez kapcsolódik:
                              
                                          i.
                                       
                                       
                                          az Egyesült Királyság vagy Észak-Írország tekintetében az Egyesült Királyság hatóságai által legfeljebb hat hónapos időszakra, a tengeri biológiai erőforrásokat vagy a tengeri ökoszisztémát érintő súlyos fenyegetés enyhítése érdekében bevezetett vészhelyzeti intézkedések;
                                       
                                    
                                          ii.
                                       
                                       
                                          valamely nemzetközi halászati megállapodás vagy az ahhoz csatolt jegyzőkönyvek meg nem újítása;
                                       
                                    
                                          iii.
                                       
                                       
                                          az Egyesült Királyságban vagy Észak-Írország tekintetében az Egyesült Királyságban jogszabályok alapján közzétett halászati gazdálkodási terv, amely egy vagy több halállomány fenntartható szintre történő helyreállítását vagy ezen állományok fenntartható szinten tartását célzó politikákat határoz meg;
                                       
                                    
                                          iv.
                                       
                                       
                                          az Egyesült Királyság vagy Észak-Írország tekintetében az Egyesült Királyság hatóságai által a halászati vagy akvakultúra-ágazatra súlyos hatást gyakorló népegészségügyi vagy egyéb szükséghelyzetre válaszul bevezetett vészhelyzeti intézkedések;
                                       
                                    
                        
                              e)
                           
                           
                              felderítő halászat;
                           
                        
                              f)
                           
                           
                              üzleti tevékenység tulajdonjogának átadása; és
                           
                        
                              g)
                           
                           
                              közvetlen állománypótlás, kivéve, ha arról az Egyesült Királyság vagy Észak-Írország tekintetében az Egyesült Királyság hatóságai által hozott, a halállományok vagy a tengeri ökoszisztéma megőrzésére irányuló intézkedések rendelkeznek, vagy kísérleti állománypótlás esetében.
                              A d) pontban előírt kivételek alkalmazásának feltétele, hogy az érintett halászhajó vagy halász által végzett halászati tevékenységeket ténylegesen felfüggesszék, és hogy a finanszírozást hajónként legfeljebb hat hónapos időszakra nyújtsák.
                           
                        
            
            
               3. cikk
               Minimális százalékos arány
               A jegyzőkönyv 10. cikkének (2) bekezdésében említett minimális százalékos arány kezdeti mértéke 83 %, és azt az 1. cikkben említett teljes éves mentesített támogatási szint összegeire kell alkalmazni.
            
            
               4. cikk
               Felülvizsgálat
               A vegyes bizottság rendszeresen felülvizsgálja ezt a határozatot és annak végrehajtását.
            
            
               5. cikk
               Hatálybalépés
               Ez a határozat 2021. január 1-jén lép hatályba.
            
            
               Kelt …,
               
                  
                     a Vegyes Bizottság részéről
                  
                  
                     a társelnökök
                  
               
            
            
               (1)  Az e határozatban GBP-ben meghatározott valamennyi számítás és összeg EUR-ra történő átváltásához a 2019. évi közvetlen kifizetési árfolyamot (1 EUR = 0,89092 GBP) kell alkalmazni.
            
               (2)  Az Európai Parlament és a Tanács 1308/2013/EU rendelete (2013. december 17.) a mezőgazdasági termékpiacok közös szervezésének létrehozásáról és a 922/72/EGK, a 234/79/EGK, az 1037/2001/EK és az 1234/2007/EK tanácsi rendelet hatályon kívül helyezéséről (HL L 347., 2013.12.20., 671. o.).